  Майя Бывальцева Нырысетӥосыз «Ашальчи лыдӟонъёс» ортчозы 27-тӥ оштолэзе Можгаысь Трокай Борисов нимо педколледжын. Нырысетӥ удмурт кылбурчилэн, Россиысь дано эмчилэн Акилина Векшиналэн — Ашальчи Окилэн улонэзлы, но творчествоезлы сӥзем ужрадэз ортчытэ «Удмурт нылкышно кенеш» «Удмурт кенеш» но элькунысь йӧскалык политикая министерство юрттэм улсын. Со сярысь ивортэ Удмуртиысь Калыкъёслэн Эшъяськон юртсылэн пресс-службаез. «Удмурт нылкышно кенешлэн» кивалтӥсез Надежда Степанова верамъя, «Ашальчи лыдӟонъёс» таӵе амалэн нырысьсэ радъясько. Толэзь ӵоже элькунын «Лыдӟиськом Ашальчи Окиез» ужрад мынӥз. Отчы удмурт нылкышноослэн 20-лэсь трос клубъёссы пыриськизы. Гуртын улӥсь кышномуртъёс нырысетӥ удмурт нылкышно кылбурчилэн улонэныз но творчествоеныз тодматскизы. «Ашальчи лыдӟонъёсы» нырысьсэ ӧтемын куать лымшор ёросъёсысь кутскись нылкышно кылбурчиос. Соос понна «Кылбуран кунокуа» мастер-класс ортчоз. Сое нуозы тодмо удмурт поэтессаос — Ашальчи Оки нимо йӧскалык премилэн лауреатъёсыз. Озьы ик нырысьсэ радъяськоз Ашальчи Окилэн творчествоезъя «Тон юад мынэсьтым» вожвылъяськон. Отчы Можга ёросысь муниципал кылдытэтъёслэн кык командазы пыриськоз», — верамын пресс-службалэн ивортоназ. Отын ик Ашальчи Оки нимо йӧскалык премиез сётон ужрад ортчоз. Туэ соин пусъемын Кияса ёросысь Вуж Салья гуртысь «Нылкышно шуд» клублэн кивалтӥсез Марина Морякова но «Удмурт нылкышно кенеш» огазеяськонлэн кивалтӥсез Надежда Степанова. Тодэ вайытом, Ашальчи Оки нимо премиен пусъё удмурт кылэз, лулчеберетэз азинтон ужын трос тыршись нылкышноосты. Тегъёс: Лулчеберет Можга Удмуртия АшальчиОки Удмуртнылкышнокенеш  